b'\n_START_ARTICLE_\nOlaflur\n_START_SECTION_\nPreveliko odmerjanje\n_START_PARAGRAPH_\nPreodmerjanje olafluorja lahko vodi v dra\xc5\xbeenje ustne sluznice. Pri ob\xc4\x8dutljivih posameznikih lahko dra\xc5\xbeenje povzro\xc4\x8dijo \xc5\xbee obi\xc4\x8dajni odmerki. Kot tudi druge fluorove soli je olaflur toksi\xc4\x8den, \xc4\x8de se uporablja v visokih odmerkih in v dalj\xc5\xa1em trajanju. Zlasti pri otrocih, ki \xc5\xa1e nimajo stalnih zob, lahko preveliko odmerjanje povzro\xc4\x8di zobno fluorozo, ki se ka\xc5\xbee kot razbarvanje in oslabitev sklenine._NEWLINE_Pri akutnem zau\xc5\xbeitju prevelikega odmerka, na primer, \xc4\x8de posameznik pogoltne pripravek z olaflurjem, se kot protisredstvo lahko uporabi kalcij v kateri od peroralnih oblik. Uporabi se lahko mleko, saj vsebuje kalcij.\n_START_SECTION_\nInterakcije\n_START_PARAGRAPH_\nKer je kalcijev fluorid prakti\xc4\x8dno netopljiv v vodi, zdravila in hrana, ki vsebujejo kalcij, zavre delovanje olaflurja.\n_START_SECTION_\nKemi\xc4\x8dne lastnosti in mehanizem delovanja\n_START_PARAGRAPH_\nOlaflur je sol, ki v strukturi vsebuje alkilaminska kationa in fluoridna aniona. Zaradi dolge lipofilne ogljikovodi\xc4\x8dne verige ima alkilaminski kation lastnosti povr\xc5\xa1insko aktivne snovi. Na zobni povr\xc5\xa1ini tvori filmski sloj, iz katerega oddaja fluoridne ione, le-ti pa se vgrajujejo v sklenino. Hidroksiapatit, primarni mineral sklenine, se v vrhnjih slojih zaradi vezave fluoridnih ionov pretvarja v odpornej\xc5\xa1i fluoroapatit. Fluoridacija dose\xc5\xbee globino le nekaj nanometrov, kar poraja vpra\xc5\xa1anja, ali je tvorba fluoroapatita res bistveni mehanizem delovanja.'